གནའ་དུས་སུ་རི་བོ་ཆེ་རུ་གྲགས་ཆེ་བའི་དུས་ཆེན་གསུམ་ཡོད་པ་ནི་བོད་ཟླ་བཞི་པའི་ཚེས་གསུམ་གྱི་དཔྱིད་མཆོད་དུས་ཆེན་དང་།བོད་ཟླ་ལྔ་པའི་ཚེས་བརྒྱད་ཀྱི་དབྱར་མཆོད་དུས་ཆེན།བོད་ཟླ་དྲུག་པའི་ཚེས་བཅོ་ལྔའི་སྒྲུབ་མཆོད་དུས་ཆེན་བཅས་རེད།དུས་ཆེན་དེ་དག་གི་སྐབས་སུ་མེད་ཐབས་མེད་པའི་སྒྱུ་རྩལ་གྱི་ཉམས་འགྱུར་དང་དུས་ཆེན་དེ་དག་གི་སྐབས་མ་གཏོག་འཁྲབ་མི་ཆོག་པའི་འཁྲབ་ཚན་ཞིག་ཡོད་པ་དེའི་མིང་ལ་སྟེང་ཆེན་ཨོ་ཧྲོ་རལ་པ་ཟེར།རལ་པའི་ལོ་རྒྱུས་ཐོག་ནས་ལོ་རྒྱུས་རིང་ཤོས་དང་སྙན་གྲགས་ཆེ་ཤོས་ནི་ཨོ་ཧྲོ་རལ་པ་དེ་ཉིད་རེད་ལ།དེ་ནི་ཁྱུང་པོ་སྟེང་ཆེན་གྱང་སྔོན་སྟག་གསར་ཐང་གི་ཨོ་ཧྲོ་ཚང་ཞེས་པའི་དུད་ཚང་དེའི་མི་རབས་མི་བརྒྱུད་དང་བཅས་པས་བརྒྱུད་འཛིན་བྱས་པ་ཞིག་རེད།ཁོང་ཚོའི་རལ་པའི་ལོ་རྒྱུས་ཀྱི་འགོ་ཁུང་གྲུབ་ཆེན་མི་ལ་རས་པ་ལ་ཐུག་ཡོད་པ་མ་ཟད་དུད་ཚང་དེའི་རུས་རྒྱུད་ཀྱང་མི་ལ་རས་པའི་རུས་རྒྱུད་དང་འབྲེལ་ཡོད་པར་བཤད།རལ་པ་དེ་ནི་རི་བོ་ཆེའི་ལོ་རྒྱུས་དེབ་ཐེར་རྙིང་པ་དག་གི་ནང་དུ་སྔོན་མ་གཙུག་ལག་ཁྲ་འཁྱིལ་མ་གསར་དུ་བཞེངས་སྐབས་རལ་པ་འཁྲབ་ཚུལ་གྱི་ལོ་རྒྱུས་ཡོད་པ་ལྟར་རལ་པའི་ཞབས་བྲོ་དེ་ཉིད་རྒྱུན་འཁྱོང་གིས་འཁྲབ་ཏེ་ལོ་ངོ་བདུན་བརྒྱ་ཟིན་ལ་ཉེ་དུས་ད་དུང་རི་བོ་ཆེའི་དུས་ཆེན་གསུམ་གྱི་སྐབས་སུ་མ་གཏོག་དམངས་ཁྲོད་དུ་གཏན་ནས་འཁྲབ་མི་ཆོག་པའི་རྒྱུན་འཁྱོང་བྱུང་བ་རེད།འོན་ཀྱང་རི་བོ་ཆེའི་དཀར་རྡོ་རལ་པ་ནི་ད་གཟོད་དམངས་ཁྲོད་ཀྱི་གཉེན་སྟོན་སོགས་ཀྱི་སྐབས་སུ་འཁྲབ་ཆོག་པའི་རལ་པའི་ཞབས་བྲོ་ཞིག་ཡིན་ཕྱིར་མི་རྣམས་ཀྱིས་རལ་པའི་ཞབས་བྲོ་མི་འདྲ་བ་དེ་གཉིས་ལ་ངོས་འཛིན་བྱེད་ཚུལ་དང་དེ་གཉིས་ཀྱི་རིན་ཐང་ལ་བསམ་བློ་གཏོང་ཚུལ་གཏན་ནས་མི་འདྲ།དེ་ལྟ་བུའི་རི་བོ་ཆེའི་གནའ་བོའི་རལ་པའི་ཞབས་བྲོ་དེ་དག་ནི་མིའི་རིགས་ཀྱི་ཁྱད་ཆོས་ཕུན་སུམ་ཚོགས་ཤིང་སྒྱུ་རྩལ་གཞན་དང་ཐུན་མོང་མ་ཡིན་པའི་ཞབས་བྲོ་ངོ་མཚར་ཅན་ཞིག་ཡིན་ནའང་།དེང་སང་མིང་གི་ལྷག་མར་གྱུར་ཏེ་ཉམས་པ་གསོ་བར་དཀའ་བའི་ཚད་ལ་ཐོན་ཡོད་པ་འདིའང་ཤིན་ཏུ་ཡིད་ཕངས་དགོས་པ་ཞིག་ཅི་སྟེ་ན་མིན།དེར་བརྟེན་ང་ཚོས་ཀྱང་ཟློས་གར་འདིའི་ནང་ཆེད་དུ་རལ་པའི་ཞབས་བྲོ་འཁྲབ་སའི་ས་དཔྱད་ཅིག་ཡོད་པར་བྱས་ཏེ་དར་སྤེལ་གཏོང་བར་གོམ་པ་སྤོས་པ་ཡིན།